«IIs trais vents» - naschids ord interess didactic

(anr) L'istorgia dal film da dissegns animads rumantsch "Ils trais Vents" è in'istorgia insolita e particulara. Atgnamain è il dissegnader ed artist Gilbert Taccart professer da linguas (emerità dapi il 1995) da I'universitad Concordia da Montreal en Canada. Rumantsch ladin ha el emprendì ord spir interess scientific. In champ da sias activitads sco professer era da s'occupar dals problems da la didactica da linguas estras e da la fonetica dal franzos. Sco fritgs da quella lavur scientifica ha el realisà divers documents audiovisuals sco mezs d'instrucziun. Per pudair encleger meglier il mecanissem e la strategia d'emprender in nov linguatg s'ha el decis da far sez quell'experientscha cun ina lingua na uschè enconuschenta. Ed el ha tschernì il vallader, per l'ina perquai ch'el ha survegnì enten maun in cudeschet per emprender rumantsch vallader e per l'autra perquai ch'i dat ina grammatica rumantsch-franzosa, numnadamain quella valladra da Robert Ganzoni.

Stgaffì in dicziunari ladin-franzos
Emprendend rumantsch ha Taccart adina puspè stuì surpassar l'impediment dal tudestg - el che na sa tudestg. Perquai ha el - in um dal fatg - realisà en collavuraziun cun la Lia Rumantscha in dicziunari ladin-franzos, publitgà dal 1990. Il mund rumantsch til ha bainbaud era manà tar las paraulas.
"Ils trais vents" - ina paraula sursilvana da la Crestomazia, edida da la Lia Rumantscha dal 1951 en ladin en "Nossas tarablas - Nossas parevlas" exista era sin cassetta en ina versiun ladina, legida da Clà Biert. Questa paraula - cunzunt quella prelegida da Biert - ha plaschì uschè fitg a Taccart ch'el ha decidì da dar vita ad ella tras in film da dissegns animads.

In diavel che discurra rumantsch
Il mund dals films da dissegns animads è insatge che Taccart enconuscha dapi sia giuventetgna. E Taccart - sper sia professura era dissegnader da films animads passiunà ed experimentà - ha cumenzà a dramatisar la paraula surmenziunada dal 1986/87. Ils dialogs ha el tramess al Radio Rumantsch nua ch'els èn vegnids registrads dal 1995 - e quai senza avair vis ina scena dal film.

Tge difficultads ch'el ha gì da dissegnar las figuras sin ils dialogs registrads resulta d'ina charta scritta a Susanna Fanzun: "Stimada giunfra Susanna... Eu lavur adüna inavant vi dals Trais Vents - e vi da quist diavel chi discuorra rumantsch! Quai sara la prüma jada craja ch'üna figüra da disegns animats discuorra quella lingua (culla sincronisaziun dals lefs) e ch'ella s'impaissa - quai sto capitar a Montreal ingiò chi nun han ingün'idea dal rumantsch! Robas da na crajer."

Rumantsch, englais e franzos
Avant la visiun dal film haja dà in inscunter dal tuttafatg particular. Per l'emprima giada s'han pudì dar il maun l'artist dissegnader Taccart e l'artist musicist Curdin Janett. Domadus s'han conuschids fin ussa mo tras il film. Suenter la visiun dal film ha Taccart anc quintà en il foyer dal Kino Apollo a la pressa envidada l'ina u l'autra episoda da sia lavur vi dal film "Ils trais vents" per vallader s'enclegia - era quai ina situaziun unica. Susanna Fanzun ha surprendì la funcziun d'ina translatura per tudestg. Taccart ha mussà ina pluna da fegls, forsa tranter 300 e 400 ed ha ditg che quai saja mo ina scena. Ch'el haja dissegnà tut ils maletgs (almain 24 per ina secunda film) sin palpiri semitransparent. Quel palpiri vegnia alura mess sin ina maisa sclerida da sut ensi. Quai gidia a vesair tut ils moviments da las figuras dissegnadas declera Taccart. "Suenter vegn colurà mintga dissegn a maun - in bun cuntrast a quels films da dissegns animads moderns computerisads tras e tras", agiunscha Fanzun. A la fin s'ha Taccart anc mess a disposiziun per dumondas dals/da las schurnalistAs "per rumantsch, in english and french but unfortunately not in german". Chaussas da na crair.